דורה גרשון

דורה גרשון (בגרמנית: Dora Gerson; 23 במרץ 1899 – 14 בפברואר 1943) זמרת קברט ושחקנית ראינוע יהודייה-גרמנייה. נספתה בשואה במחנה אושוויץ.

ביוגרפיה
נולדה בברלין כ"דורותיאה גרשון" למשפחה יהודית שהיגרה מפולין. היא החלה בקריירה כזמרת ושחקנית בלהקת תיאטרון נודדת. בשנת 1922 פגשה בבעלה הראשון פייט הרלן, שהיה אף הוא שחקן. גרשון התגרשה מהרלן בשנת 1924. לימים יביים הרלן את הסרט האנטישמי "היהודי זיס", אשר שימש כחלק ממתקפת התעמולה הנאצית שהכשירה את הלבבות לרצח העם היהודי בשואה.

בשנת 1920 הופיעה גרשון בסרט האילם הפופולרי "בחורבות גן העדן" שהיה עיבוד לספרו של קרל מאי, ולאחר מכן בסרט נוסף על פי סיפור של מאי, "קרוואן המוות". שני הסרטים זכו לפופולריות רבה, ולצידה של גרשון שיחק השחקן ההונגרי הנודע בלה לוגוסי אשר היגר לאחר הצלחת הסרטים להוליווד וזכה שם להצלחה בסרטי אימה, בדמותו של הערפד דרקולה. כיום אבדו סרטים אלו. גרשון המשיכה בקריירה כזמרת קברט פופולרית במהלך שנות ה-20, והמשיכה להופיע בסרטים.

בשנת 1933 עלתה המפלגה הנאצית לשלטון בגרמניה. גרשון חשה בסכנה. הקריירה שלה במשחק ובשירה נפסקה, ונאסר עליה להמשיך ולהופיע. גרשון הקליטה עבור חברת תקליטים יהודית קטנה בשפת היידיש, ושיריה היו ללהיטים בקרב יהודי אירופה.

בשנת 1936 הצליחה גרשון לברוח עם קרוביה להולנד. בשנת 1940 נכבשה הולנד על ידי הנאצים. בשנת 1942 נתפסה גרשון כאשר ניסתה להימלט לשווייץ. גרשון ומשפחתה נשלחו למחנה המעבר ווסטרבורק, ומשם לאושוויץ, שם נספתה גרשון ב-14 בפברואר 1943.

קישורים חיצוניים 

יהודים בשואה: הולנד
אסירים במחנה וסטרבורק
אנשי קולנוע שנספו בשואה
שחקנים שנספו בשואה
שחקניות קולנוע וטלוויזיה יהודיות גרמניות
שחקני קולנוע וטלוויזיה יהודים גרמנים
זמרות גרמניות
ילידות 1899
מוזיקאים שנספו במחנה ההשמדה אושוויץ
גרמניות שנפטרו ב-1943